KYK: Xenofobie in Amerika te midde van vrees oor virus | Netwerk24
21 Februarie 2020 08:32
Covid-19, die dodelike koronavirusstam wat in Wuhan, China, uitgebreek het, se negatiewe impak sluit nou ook rassisme en xenofobie in.
So sê kenners wat met CNN gepraat het nadat daar talle sulke gevalle weens Covid-19 in Amerika plaasgevind het.
'n Man in New York het 'n vrou met 'n gesigmasker 'n "besmette t**f" genoem, terwyl 'n man in Los Angeles op die ondergrondse trein gesê het dat Chinese mense vuil is en "elke siekte nog van China gekom het".
Intussen word 'n video van 'n voorval in New York, waar 'n man 'n vrou slaan wat 'n gesigmasker op het, wyd op sosiale media gedeel.
Kenners in Amerika glo onkunde en verkeerde inligting oor Covid-19 dra by tot dié aanvalle in Amerika teen enigiemand wat lyk asof hulle Asiaties is.
Rosalind Chou, 'n professor by Georgia State University, sê hulle sien 'n toename in gevalle van rassisme en xenofobie in Amerika teenoor enigiemand wat Asiaties lyk.
"Met nuus oor die koronavirus, sien ons die vrees in enigiemand wat so lyk. Dit is regte mense wat hierdeur geraak word," sê Chou.
Rampant ignorance and misinformation about the novel coronavirus, experts say, has led to racist and xenophobic attacks against fellow Americans or anyone in the US who looks Asian. And the pain ranges from physical to verbal to financial. https://t.co/32TUgS7AFO
China het intussen Vrydag hul jongste syfers oor Covid-19 bekend gemaak. Die gesondheidskommissie in China sê 889 mense het deur die loop van Donderdag die virus opgedoen wat die totale getal in China by 75 465 gevalle bring.
Die dodetal weens Covid-19 staan tans op 2 236 in China.
Wêreldwyd het 76 691 mense dit opgedoen, terwyl die virus in totaal 2 247 mense se lewe geëis het. – Reuters